คลั่งสั่ง 3 กรมภาษีส่งแผนยกเครื่องการทำงาน
แม้ว่าจะได้รับพระบรมราชโองการโปรดเกล้าฯ ดำรงตำแหน่ง รมว.คลัง ไม่ถึง 2 สัปดาห์ แต่ สมหมาย ภาษี
13 ต.ค. 2557

โดย...ทีมข่าวการเงินโพสต์ทูเดย์
แม้ว่าจะได้รับพระบรมราชโองการโปรดเกล้าฯ ดำรงตำแหน่ง รมว.คลัง ไม่ถึง 2 สัปดาห์ แต่ สมหมาย ภาษี ก็เร่งงานภายในกระทรวงการคลังทันที ล่าสุดได้สั่งการให้ทุกหน่วยงานในสังกัดเร่งจัดทำแผนปฏิบัติการ (แอ็กชั่นแพลน) ตามโรดแมปที่ได้เสนอคณะรักษาความสงบแห่งชาติ (คสช.) ก่อนหน้านี้ 
กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า รมว.คลังได้สั่งการให้ทุกหน่วยงานเร่งจัดทำแอ็กชั่นแพลนตามแผนโรดแมป เพื่อให้เกิดแนวทางปฏิบัติที่บูรณาการและมีประสิทธิภาพมากขึ้น
“แผนแอ็กชั่นแพลน เป็นแผนต่อเนื่องมาจากแผนโรดแมปที่ คสช.ให้ดำเนินการ ซึ่งทุกกระทรวงจะนำเสนอให้รัฐมนตรีเจ้ากระทรวงพิจารณา เพื่อนำมาจัดเรียงลำดับความสำคัญว่า แผนและมาตรการใดสามารถดำเนินการได้ก่อนและหลัง โดยรัฐบาลได้สั่งให้ทุกกระทรวงต้องดูแผนการลงทุนของกระทรวงต่างๆ พร้อมกับมอนิเตอร์โครงการต่างๆ อย่างใกล้ชิด” กฤษฎา กล่าว
สำหรับ สศค.มีทั้งแผนงานที่ได้นำเสนอไปแล้ว บางเรื่องอยู่ระหว่างการพิจารณา และจะมีการรายงานให้ รมว.คลัง รับทราบในทุกเดือนว่ามีการดำเนินการเรื่องอะไรบ้าง หรือมีเรื่องอะไรอยู่ในแผนที่เตรียมดำเนินการ โดยหลักแล้วมีทั้งมาตรการภาษี มาตรการกระตุ้นการบริโภคต่างๆ
ด้าน สมชัย สัจจพงษ์ อธิบดีกรมศุลกากร กล่าวว่า แผนแอ็กชั่นแพลนของกรมศุลกากร ส่วนใหญ่จะเป็นเรื่องเร่งด่วนที่ต้องดำเนินการ ได้แก่ การเสนอร่างแก้ไข พ.ร.บ.กรมศุลกากรทั้งฉบับ ซึ่งถือเป็นการแก้กฎหมายครั้งใหญ่ โดยจะเสนอให้สมหมายพิจารณาได้ภายในเดือน ต.ค.นี้ นอกจากนี้ยังมีการพัฒนาระบบ National Single Window : NSW เพื่อให้รองรับการทำงานที่เชื่อมโยงกันระหว่างหน่วยงาน และรองรับการเปิดประชาคมเศรษฐกิจอาเซียน (เออีซี) ในปี 2558
นอกจากนี้ ยังมีการเตรียมความพร้อมในการจัดทำ 6 ด่านศุลกากร ใน 5 เขตเศรษฐกิจพิเศษ ตามนโยบายของ พล.อ.ประยุทธ์ จันทร์โอชา นายกรัฐมนตรี เพื่อรองรับภาคธุรกิจในเขตชายแดนภายหลังการเปิดเออีซี รวมทั้งการปรับปรุง การแก้ปัญหาการทุจริตคอร์รัปชั่นที่เกิดขึ้นภายในกรมฯ ตลอดช่วงเวลาที่ผ่านมาให้เกิดความโปร่งใสมากขึ้น
สมชาย พูลสวัสดิ์ อธิบดีกรมสรรพสามิต กล่าวว่า กรมฯ ได้เสนอแก้ไขกฎหมายสรรพสามิต 7 ฉบับ โดยยุบรวมให้เหลือ 1 ฉบับ เสนอให้ รมว.คลัง พิจารณา ให้เหลือกฎหมายเพียงฉบับเดียวเพื่อให้การเก็บภาษีมีประสิทธิภาพมากขึ้น และป้องกันการเก็บภาษีไม่ให้เกิดการรั่วไหล โดยเฉพาะการแก้กฎหมายกรมสรรพสามิต ที่จะเปลี่ยนฐานการเก็บภาษีจากปัจจุบันเก็บจากฐานราคาหน้าโรงงานสำหรับสินค้าที่ผลิตในประเทศ และหากเป็นสินค้านำเข้าจะเก็บจากฐานราคาสำแดงนำเข้า (ซีไอเอฟ) ให้มาเป็นเก็บภาษีจากฐานราคาขายปลีกเหมือนกันหมดในทุกสินค้า วิธีนี้จะทำให้กรมสรรพสามิตเก็บภาษีได้เพิ่มขึ้น โดยเฉพาะการเก็บภาษีจากสินค้านำเข้า เนื่องจากสินค้านำเข้ามักมีปัญหาสำแดงราคาต่ำกว่าเป็นจริงมาก ทั้งสินค้ารถยนต์ บุหรี่ สุรา เบียร์ และไวน์
ประสงค์ พูนธเนศ อธิบดีกรมสรรพากร กล่าวว่า กรมฯ ได้ส่งแผนแอ็กชั่นแพลนให้ รมว.คลังพิจารณาแล้ว เบื้องต้นจะเป็นมาตรการและยุทธศาสตร์ที่กรมสรรพากรเตรียมดำเนินการ ทั้งการแก้ไขและปรับปรุงกฎหมายให้มีความครอบคลุมและเป็นสากลมากยิ่งขึ้น รวมทั้งแผนพัฒนาการให้บริการประชาชนให้มีประสิทธิภาพตามนโยบายของ รมว.การคลัง